**ANOTACIJA IZBRANE KNJIGE**

Mateja Gomboc: **BALADA O DREVESU**

Miš založba

Dob, 2021

Utemeljitev strokovne komisije za literarne prireditve in razvijanje bralne kulture JAK:

Mladinski roman *Balada o drevesu* izpod peresa renomirane pisateljice knjig za mladino Mateje Gomboc je doživeto, skoraj presunljivo napisana pripoved o bridki izkušnji sedemnajstletne gimnazijke, ki v nekem trenutku na začetku običajnega šolskega dne tik pred pričetkom pouka v sosednjem razredu najde svojega fanta v mlaki krvi, saj se je bil malo pred tem ustrelil v glavo. Šok bolečine in nejevere je neizmeren, napol omamljeno in s pomirjevali jo spravijo domov. Po prespanem dnevu in polovici noči se doma prebudi in začne najprej čustveno in zatem še miselno predelovati nerazumljivo, na prvi pogled nesmiselno travmo, ki jo je zadela na pragu mladosti. Naslovna junakinja Ada, inteligentno, marljivo, vseskozi urejeno in razsodno dekle, ki je ob tem, da z odliko zdeluje šolo, še izvrstna glasbenica – na konservatoriju z uspehom študira violino – se v obliki nekakšne (dnevniške) samoizpovedi sooča z nepredstavljivo bolečino in nepojmljivo grozo ob izgubi ljubljenega fanta Majka in si skuša odgovoriti na neznosno kljuvajoča vprašanja, ki jih vselej odpira samomorilsko dejanje: zakaj je to storil? Sem sama kriva, ker mu nisem znala prisluhniti in pomagati v stiskah in depresijah, ki so ga – bipolarno motenega – občasno obsedale in mučile? Kako mi je mogel to storiti in me pustiti samo? Kako naj živim poslej sama, brez njega in njegove ljubezni? Proces samospraševanja in iskanja odgovorov na neodgovorljiva vprašanja o smislu in skrivnosti življenja, med katerim Ada pada iz popolnega obupa in neizrekljive bolečine v obdobja upanja in vere vase in v svojo trdoživost, traja dobrih pet dni, od trenutka, ko je zvedela za Majkovo smrt, do pogreba, na katerem mu v slovo zaigra melodijo, ki jo je prav v ta namen sama zložila in mu z njo izpovedala ljubezen, ki ga bo za vselej obdržala v njenem srcu. In prav v jeziku glasbene umetnosti dekle nazadnje vzpostavi novo, nadstvarno in nadčutno vez s pokojnim fantom, vzpostavi dialog, ki seže onkraj zemeljskih besed in v večnost podaljšuje ljubezenska čustva, ki so ju vezala, dokler je Majk še živel.

Roman je napisan v jedrnatem in stilsko izbrušenem jeziku (kar je v današnjem času razpuščene jezikovne forme v knjigah za mladino silna redkost), pisateljica vešče stopnjuje ritem in premišljeno dozira čustvene poudarke, ki se jim pripoved o tako travmatičnem dogodku, kot je samomor sedemnajstletnika, ne more izogniti. Notranji monologi junakinje se uravnoteženo izmenjujejo z vložki premega govora in z dialogi s starši, sestro, prijateljicami in sošolci, v pripoved v sedanjiku so spretno vpleteni spomini na otroška leta in na osnovno šolo nekje na Primorskem, pa na čas, ko se z Majkom šele iščeta in bežita drug pred drugim…

Adina pripoved se nikoli ne spusti na raven solzavega jadikovanja, junakinja kljub skrajno bolečemu doživetju ohranja do svojega čustvovanja, ravnanja in mišljenja pravšnjo distanco, svojo bridko izkušnjo ubeseduje stvarno, brez patosa, sicer čustveno prizadeto in z mnogimi zastoji in bolečimi intervali, vendar nikdar ne zapade v samopomilovanje ali pavšalno moralistično obsodbo družbenega okolja (kar je prav tako izjema v današnjih slovenskih romanih s tematiko smrti ali samomora med najstniki). Besedilo torej ostaja striktno na ravni osebne izpovedi, ostaja znotraj neke hude individualne izkušnje, premišljeno in koherentno se samoomejuje le na opis in samoanalizo subjektivnega doživetja najstrašnejšega dogodka, ki lahko doleti mlado dekle na pragu življenja.

*Balada o drevesu* je subtilno, z literarno veščino napisano besedilo o silno aktualni družbeni témi mladostniških samomorov, ki se kočljive problematike dotika občutljivo, s posluhom za način mišljenja in čustvovanja današnjih najstnikov, v jeziku, ki jim je blizu, čeravno se spretno in modro ogiba vulgarnega pocestniškega žargona na eni ali sentimentalnega moralističnega patosa (ki se témi vsiljuje skoraj sam po sebi) na drugi strani.

O kakovosti romana priča nagrada Desetnica, ki jo je DSP letos (2022) podelilo Mateji Gomboc.

  